Театр Иным и уэрэджыIакIуэр
Симфоние макъамэм и дунейпсо фестивалу Темыркъан Юрэ и цIэр зезыхьэм и етIуанэ зэIущIэм хыхьэу иджыблагъэ Налшык щыхьэщIащ ОперэщIэ театрымрэ (2003 гъэм щыщIэдзауэ) Урысейм и Театр Инымрэ (2007 гъэ лъандэрэ) я солист Ладюк Василий. Пианинэм еуащ Урысей Федерацэм щIыхь зиIэ и артист Покидченкэ Александр.
Ладюк Василий и уэрэд жыIэкIэм псори дихьэхат. Ди къэралым и баритон нэхъ лъэщ дыдэхэм ящыщ музыкантым Къэрал киноконцерт гъэлъэгъуапIэм щIэзу цIыхухэр зэхуишэсат. Урысейм и мызакъуэу, нэгъуэщI къэрал куэдми къыщацIыхуа уэрэджыIакIуэ щIалэр и лъэкIыныгъэкIэ иджыпсту щыщIэдзауэ ябгъэдэтщ баритон лъэщхэу Лейферкус Сергейрэ Хворостовсикй Дмитрийрэ. Ладюк и макъыр адрейхэм къащхьэщокI и щIэжьыуэ щхьэхуэмрэ урыс оперэ уэрэджыIакIуэ школым и хабзэфIхэр пэжу къызэригъэсэбэпымкIэ.
Пшыхьыр езыгъэкIуэкIа Гуртуевэ Лейлэ хьэщIэхэр къызэхуэсахэм яригъэцIыхуа иужь, КъБР-м щэнхабзэмкIэ и министрым абыхэм зэрызахуигъазэ тхыгъэм къеджащ.
— ПщIэ зыхуэсщI ныбжьэгъуфIхэ! Симфоние макъамэм и дунейпсо фестивалым и етIуанэ зэхыхьэр абы зи цIэр зэрихьэ ди хэкуэгъу цIэрыIуэ Темыркъан Юрэ и ныбжьыр илъэс 75-рэ щрикъум ирихьэлIэу зэрекIуэкIыр гуапэщ. Нобэрей концертыр зыт артистхэми ахэр ди къалэм къэзыша фестивалми фIэхъус фызох, — итт Фырэ Руслан и тхыгъэм. — Профессиональнэ макъамэ гъуазджэм зи цIэр къыхэщ музыканту Налшык къакIуэхэм я бжыгъэм зэрыхэхъуэм дыщогуфIыкI, ар зи фIыщIэ фестивалри догъэлъапIэ.
Апхуэдэуи Фырэм къыхигъэщащ Ладюк Василий и пшыхьым щэнхабзэм и лэжьакIуэхэри гъуазджэм и фIыпIэхэм щыщ оперэ уэрэд жыIэкIэм дихьэххэри зэрыпэплъар, гухэхъуэрэ дэрэжэгъуэрэ концертым къызэхуэсахэм яритыну зэригуапэри жиIащ.
Щэнхабзэ щIэныгъэ нэхъыщхьэ зыбжанэ зыIэрызыгъэхьа щIалэр мызэ-мытIэу хэтащ урысейпсо, дунейпсо зэхьэзэхуэ куэдым. Псалъэм папщIэ, Виньяс Франсискэ и цIэр зезыхьэ зэхьэзэхуэм (Барселонэ) и Гран-при саугъэтыр 2005 гъэм къихьащ, «Опералия» XIII дунейпсо зэхьэзэхуэм (Мадрид) и япэ саугъэтыр къыхуагъэфэщащ, уэрэджыIакIуэхэм я дунейпсо зэхьэзэхуэу Японием и Сидзуокэ къалэм щызэхэтам щытекIуащ.
Зи зэфIэкI лъагэр дуней псом хэIущIыIу щыхъуа Ладюк Василий налшыкдэсхэмрэ къалэм и хьэщIэхэмрэ я пащхьэ кърихьащ Чайковский Пётр и «Пиковая дама», «Евгений Онегин» (Елецкэмрэ Онегинымрэ), Верди Джузеппе и «Травиата» (Жермон), Россини Джоаккинэ и «Севильский цирюльник» (Фигаро) оперэхэм щыщ партиехэр, музыкэ спектаклхэм хэт ариехэр, романс цIэрыIуэхэр, нэгъуэщI куэди. Ладюк хуаIэт Iэгуауэ иныр, адэ-мыдэкIэ щызэхэпх «гъуэзэджэщ», «егъэфIакIуэ» псалъэхэр, зэрагъэлъапIэ удз гъэгъа Iэрамэхэр щыхьэт техъуэрт абы и зэчийм зэрыдихьэхым, и макъыр зэрафIэтелъыджэм.
ИСТЭПАН Залинэ.
